Vijest dana, godine, a bogme i desetljeća: U šibenskoj luci danas su bila četiri teretna broda Kada se u šibenskoj luci nađu odjednom četiri teretna broda, što se posljednji put dogodilo 2008. godine, a prije toga od hrvatskog osamostaljenja niti jednom, to je nesumnjivo vijest dana u gradu koji na sve načine pokušava oživjeti gospodarstvo.

14.10.2016, 13:35h14.10.2016, 13:42hA.Pa.

U tijeku je pretovar 800.000 eura vrijednih pontona proizvedenih u pogonima tvrtke Marinetek NCP koji će biti ugrađeni u luksuznu marinu u crnogorskom Kumboru kod Herceg Novog, a drugi brod značajan za šibensko gospodarstvo dopremio je sirovinu za TLM koji se budi nakon što je tvrtku preuzeo slovenski Impol.

Od ostala dva broda jedan izvozi mineralna gnojiva za kutinsku Petrokemiju, a drugi preuzima fosfat iz te tvrtke, doznajemo u Lučkoj upravi. Taj brod tijekom petka je isplovio, ali uskoro radi istog posla dolazi drugi.

- Žilavi smo i kompetentni i nadam se da će uskoro biti češće ovako puno brodova u šibenskoj luci. Posebno me raduje što su dva broda tu zbog lokalnog gospodarstva, s uvezenom sirovinom za TLM, odnosno radi izvoza šibenskih pontona u inozemstvo. Očito je da se lokalno gospodarstvo budi i da idemo prema vremenu kada naši studenti neće morati ostajati u Zagrebu ili iseljavati iz Hrvatske – kazao je Davor Škugor, predsjednik uprave poduzeća Luka Šibenik.

Pogled na četiri teretna broda raduje i Joška Šupu, ravnatelja šibenske Lučke uprave.

- Luka bez tereta nije luka i jako je bitno za šibensko gospodarstvo što su tvrtke poput TLM-a i NCP-a u pogonu. To je jasan znak da se gospodarstvo kreće i oporavlja, a prema svemu sudeći uvoz sirovina za TLM će još rasti. Što se tiče Luke i Petrokemije, njihovi poslovi su postali standardni i rade sve da povrate nekadašnji dio generalnog tereta koji se pretovara u Šibeniku – kaže Joško Šupe, ravnatelj Lučke uprave Šibenik.